ET Euroopa Liidu Teataja C 92/43

22. veebruaril 2008 esitatud hagi — Centre de coordination Carrefour versus komisjon

(Kohtuasi T-94/08)

(2008/C 92/86)

Kohtumenetluse keel: prantsuse

Pooled

Hageja: Centre de coordination Carrefour SNC (Brüssel, Belgia) (esindajad: advokaadid X. Clarebout ja K. Platteau)

Kostja: Euroopa Ühenduste Komisjon

Hageja nõuded

— Tühistada vaidlustatud otsus osas, milles sellega ei nähta ette sellist üleminekuperioodi, mida nõuti kohtuotsuses Forum 187 (1);

— mõista kohtukulud välja komisjonilt.

Väited ja peamised argumendid

Komisjon tunnistas 17. veebruari 2003. aasta otsusega 2003/755/EÜ ühisturuga kokkusobimatuks abikava, mida mida Belgia rakendas Belgias asutatud koordineerimiskeskuste suhtes (2). Euroopa Kohus tühistas selle otsuse 22. juuni 2006. aasta otsusega (3) (edaspidi „kohtuotsus Belgia ja Forum 187 vs. komisjon”) osas, milles sellega ei nähtud ette üleminekumeetmeid nende koordineerimisekeskuste suhtes, kelle taotlus selles korras osalemiseks oli vaidlustatud otsuse teatamise hetkel menetluses või kelle volitus lõppes selle otsuse teatamisega samal ajal või vahetult pärast seda. Käesoleva kohtuasja hageja kuulus selle kohtuotsuse resolutiivosas nimetatud koordineerimiskeskuste hulka.

13. novembril 2007 võttis komisjon vastu uue otsuse K(2007) 5416 lõplik, millega ta muutis otsust 2003/757/EÜ ja tunnistas ühisturuga kokkusobimatuks Belgia seaduse, mis võeti vastu pärast kohtuotsust Belgia ja Forum 187 vs. komisjon ning mis lubas pikendada 2010. aasta lõpuni üleminekuperioodi, mille jooksul selles kohtuotsuses nimetatud keskused võivad abi saada. Lisaks sätestas otsus K(2007) 5416 lõplik, et see üleminekuperiood lõpeb 31. detsembril 2005. Tegemist on käesolevas hagis vaidlustatud otsusega.

Hagi põhjenduseks esitab hageja kolm väidet.

Kõigepealt väidab ta, et vaidlustatud otsus rikub võrdse kohtlemise põhimõtet ja komisjoni kohustust rakendada kohtuotsuses Belgia ja Forum 187 vs. komisjon sisalduvaid meetmeid, kuna sellega ei lõpetata nimetatud kohtuotsuses tõstatatud ebavõrdsust, kuivõrd hagejale antud üleminekuperiood on palju lühem perioodist, mis on antud Euroopa Kohtu kohaselt sarnases olukorras olevatele keskustele. Tema väitel oleks talle tulnud anda üleminekuperiood, mis lõpeb 31. detsembril 2010.

Teise võimalusena esitab hageja väite, mis põhineb õiguskindluse ja õiguspärase ootuse põhimõtete rikkumisel, kuna vaidlustatud otsusega kehtestatakse üleminekuperiood 31. detsembrini 2005, millel on aga tagasiulatuv mõju ja mille tulemusena hageja ei saanud õigeaegselt võtta vajalikke meetmeid, et kohanduda korra muutusega enne seda kuupäeva. Sel alusel väidab hageja lisavõimalusena, et tal pidi olema õigus vähemalt 31. detsembrini 2009 kestvale üleminekuperioodile.

Lisavõimalusena esitab hageja võrdse kohtlemise põhimõtte rikkumisel põhineva väite, kuna vaidlustatud otsuses on teda koheldud erinevalt neljast koordineerimiskeskusest, kes esimese otsuse 2003/757/EÜ tegemise hetkel olid samasuguses olukorras, kuid kelle volitused uuendati määramata tähtajaks. Selle väite alusel väidab hageja lisavõimalusena, et pidi olema õigus vähemalt 31. detsembrini 2006 kestvale üleminekuperioodile.

(1) Euroopa Kohtu 22. juuni 2006. aasta otsus liidetud kohtuasjades C-182/03 ja C-217/03: Belgia ja Forum 187 vs. komisjon, EKL 2006, lk I-5497.

(2) ELT L 282, lk 25; parandatud versioon ELT 2003 L 285, lk 52.

(3) Vt joonealune märkus nr 1.